**ՀԻՄՆԱՎՈՐՈՒՄ**

**«ԳՈՒՅՔ ՀԵՏ ՎԵՐՑՆԵԼՈՒ ԵՎ ԱՄՐԱՑՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

***Ընթացիկ իրավիճակը և իրավական ակտի ընդունման անհրաժեշտությունը***

«Հակակոռուպցիոն կոմիտեի մասին» օրենքի 48-րդ հոդվածի 20-րդ մասի համաձայն՝ «սույն օրենքն ուժի մեջ մտնելու օրվանից ուժը կորցրած է ճանաչվում 2007 թվականի նոյեմբերի 28-ին ընդունված «Հատուկ քննչական ծառայության մասին» ՀՕ-255-Ն օրենքը, և դադարեցված է համարվում հատուկ քննչական ծառայության գործունեությունը», «ՀՀ հատուկ քննչական ծառայության մասին օրենքը ուժը կորցրած ճանաչելու մասին» օրենքի 2-րդ հոդվածի 2-րդ կետի համաձայն՝ «Հակակոռուպցիոն կոմիտեի մասին» ՀՀ օրենքն ուժի մեջ մտնելու պահից դադարեցված է համարվում Հայաստանի Հանրապետության հատուկ քննչական ծառայության գործունեությունը»: Հաշվի առնելով վերոգրյալը անհրաժեշտություն է առաջացել լուծել նաև ՀՀ հատուկ քննչական ծառայությանն ամրացված գույքի տնօրինման հարցը:

Նման պայմաններում գործընթացի սահունությունն ապահովելու հրամայականից ելնելով՝ հարկ է Հատուկ քննչական ծառայության լուծարման հիմքով Հայաստանի Հանրապետությանը՝ ի դեմս ՀՀ Կառավարության փոխանցված գույքը ամրացնել Հակակոռուպցիոն կոմիտեին: Բացի այդ, հաշվի առնելով այն հանգամանքը, քաղ. Երևան, Մոսկովյան 1 հասցեում գտնվող շենքը և շենքի սպասարկման համար նախատեսված հողամասը օգտագործվելու է Հակակոռուպցիոն կոմիտեի կարիքների համար, անհրաժեշտություն է առաջացել այդ գույքը ևս կցել Հակակոռուպցիոն կոմիտեին:

***Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր***

Նախագծի ընդունումը պայմանավորված է նաև Հայաստանի Հանրապետության կառավարության 2019 թվականի հոկտեմբերի 3-ի «Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատելու մասին» N 1332-Ն որոշման (այսուհետ՝ Հակակոռուպցիոն ռազմավարություն) միջոցառումների ծրագրի 2-րդ կետի կարգավորմամբ, որով նախատեսվում է, որ 2021 թվականին կձևավորվի անկախության բավարար երաշխիքներ ունեցող հակակոռուպցիոն իրավապահ մարմին` Հակակոռուպցիոն կոմիտե (այսուհետ նաև՝ Կոմիտե), որը ապահովված կլինի բյուջետային ինքնուրույն ֆինանսավորմամբ, իր գործառույթների իրականացման համար անհրաժեշտ գործիքակազմով:

Բացի այդ, Հայաստանի Հանրապետության կառավարության 2021 թվականի օգոստոսի 18-ի «Հայաստանի Հանրապետության կառավարության ծրագրի մասին» N 1363-Ա որոշմամբ «Կոռուպցիայի դեմ պայքարը» 5.5-րդ կետում նշվել է, որ ակնկալվում է առավել սեղմ ժամկետում ամբողջ ծավալով գործարկել Կոմիտեն, որը հագեցված կլինի անհրաժեշտ նյութատեխնիկական և մարդկային ռեսուրսներով:

Ուստի, սույն Նախագծով, հաշվի առնելով այն հանգամանքը, որ Կոմիտեի ձևավորումը ամրագրված է ռազմավարական նշված փաստաթղթերով, կապահովվեն Կոմիտեի բնականոն գործունեության համար անհրաժեշտ իրավական հիմքերը:

***Կարգավորման նպատակը և բնույթը***

Նախագծի նպատակն է ապահովել Հատուկ քննչական ծառայությանը ՀՀ կառավարության կողմից հատկացված գույքի ինչպես նաև Արդարադատության նախարարությանն ամրացված քաղ. Երևան, Մոսկովյան 1 հասցեում գտնվող շենքի և շենքի սպասարկման համար նախատեսված հողամասի հանձնումը նոր ստեղծվող կառույցին՝ Հակակոռուպցիոն կոմիտեին: Նշված գործընթացի իրարանցումն ապահովելու անհրաժեշտությամբ պայմանավորված՝ Նախագծով առաջարկվում է սահմանել նշված գույքի ընդունման աշխատանքների կազմակերպման կարգը:

***Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին***

Նախագծի ընդունմամբ Հայաստանի Հանրապետության պետական բյուջեի եկամուտներում և ծախսերում փոփոխություններ չի ակնկալվում:

***Նախագծի մշակման գործընթացում ներգրավված ինստիտուտները և անձինք***

Նախագիծը մշակվել է Հատուկ քննչական ծառայության և Արդարադատության նախարարության կողմից:

***Ակնկալվող արդյունքը***

Նախագծով ակնկալվում է լուծել Հատուկ քննչական ծառայության լուծարման հիմքով ՀՀ հատուկ քննչական ծառայությանն ամրացված գույքի տնօրինման հարցը, ինչպես նաև նոր ստեղծվող կառույցին՝ Հակակոռուպցիոն կոմիտեին գույքի տրամադրման ապահովումը: